Die kaarte het reg geval vir Sasol met sy beter as verwagte halfjaarsyfers in ’n tyd waarin die petrochemiese reus eintlik al sy fokus op sy nuwe chemiese aanleg in die VSA plaas.
Maar die maatskappy verwag nie dat die onstuimigheid in wêreldmarkte sommer vinnig gaan omkeer nie, en is dus besig om sy sakemodel aan te pas vir ’n toekoms waar dié faktore, en veral die prys van hulpbronne soos olie en steenkool, nie meer so ’n houvas op hom sal hê nie.
Volgens Paul Victor, finansiële direkteur van Sasol, is 2019 die begin van ’n baie groter en ander soort toekoms vir die maatskappy.
“Ons wil nie net meer ’n Suid-Afrikaanse maatskappy wees nie, ons wil bitter graag ’n globale maatskappy word, en ’n maatskappy wat baie meer en uiteindelik hoofsaaklik op chemikalieë gefokus is,” sê Victor.
Volgens Bongani Nqwababa, uitvoerende hoof, is 2019 ’n “hoogs deurslaggewende jaar vir die maatskappy”.
Hoewel Sasol daarna mik om die grootste deel van sy onderneming in gevorderde chemikalieë te vestig, is olie vandag steeds ’n enorme deel van sy onderneming.
Dié onverwagte bonus vir aandeelhouers is gedeeltelik moontlik gemaak deur Sasol se oorwinning in die appèlhof teen die Suid-Afrikaanse Inkomstediens (SAID).
“Ons is amper daar. Teen volgende jaar hierdie tyd gaan ons in ’n baie positiewe posisie wees; die kontant gaan vloei, die skuld gaan afbetaal word, en ons voel dis waar Sasol erkenning sal begin kry vir ’n strategie wat op die langtermyn-lewensvatbaarheid van die maatskappy se toekoms gerig is.